‘તો મારે પણ એ જ સગપણ છે ને ? તમારી પાસે મારાથી કેમ પૈસા લેવાય ?’ બંને જણ સાથે મળીને બાળકીને નજીકના દવાખાને લઈ ગયા. ડૉકટરને બધી વાત કરી અને સારવાર આપવા વિનંતી કરી. સાથે સાથે ‘બાળકીનાં માબાપ દવાખાનાનું બીલ નહીં આપે તો અમે આપી દઈશું…’ એમ જણાવ્યું. ડૉક્ટર બોલી ઊઠ્યા : ‘ના…ના… ભાઈ… મને ખબર છે કે પુણ્ય પરવાર્યું નથી જ….’ બાળકીના દફતરમાંથી સ્કૂલ ડાયરી કાઢી તેમાંથી તેનાં માબાપનો ફોન નંબર શોધી – બાળકીનાં માબાપને બોલાવ્યાં. તેના પપ્પા કોઈક સરકારી કચેરીમાં ઑફિસર હતા. તેમણે એહમદ અને રીક્ષાવાળાને પાંચસો-પાંચસો રૂપિયા આપવા માંડ્યા, તો તેમણે તેનો સાદર ઈન્કાર કરી દીધો.